Twitter  Il-Ministru għall-Affarijiet Barranin Evarist Bartolo qal li l-awtoritajiet Maltin jinsabu f'kuntatt kontinwu mal-ambaxxaturi Maltin f'Ramallah, Franklin Aquilina, u f'Tel Aviv, Patrick Cole. F'post fuq Facebook Bartolo qal li ż-żewġ ambaxxaturi qalu li qed jgħixu mumenti diffiċli ħafna u spiss qed ikollhom imorru f'refuġju minħabba l-attakki fil-ġlied bejn il-Palestinjani u l-Iżraeljani. Iż-żewġ ambaxxaturi Maltin infurmaw lill-awtoritajiet Maltin li minn dak li jafu s'issa l-Maltin fl-inħawi għad ma ġralhom xejn. Il-ġlied beda f'Sheikh Jarrah, inqas minn kilometru bogħod mis-swar antiki tal-belt ta' Gerusalemm. Il-Ministru Bartolo qal li peress li l-ambaxxatur Franklin Aquilina jgħix hemmhekk, il-gvern Malti qallu biex għalissa jiltaq minn hemm u jmur joqgħod f'lukanda, minħabba l-periklu. Il-jum it-tajjeb. Ninsabu f'kuntatt kontinwu mal-ambaxxaturi taghna f'Ramallah, Franklin Aquilina, u f'Tel Aviv,… Posted by Evarist Bartolo on Wednesday, 12 May 2021 Kif beda l-ġlied L-inkwiet serju ta' issa beda meta ttieħdu passi biex 300 Palestinjan jitkeċċew minn djarhom f'Shekih Jarrah. Il-Palestinjani li jgħixu hemmhekk mhux l-ewwel darba li tkeċċew minn djarhom mill-1948 'l hawn. Bartolo spjega li dawn qed jitkeċċew għax hemm liċi Iżraeljana tal-1970 li tagħti s-saħħa lill-Iżraeljani jieħdu lura art li kellhom qabel l-1948. Kompla jgħid li ma teżisti l-ebda liġi simili li tagħti lill-Palestinjani d-dritt li jieħdu lura l-art li tilfu huma. L-Awtoritajiet tas-Saħħa f'Gaza qal li mindu reġa' nqala' l-inkwiet, fl-aħħar jiem, inqatlu 69 Palestinjani, inkluż 17-il tifel u tifla u 8 nisa, fl-attakki mill-ajruplani tal-gwerra ta' Izrael. L-Armata Izraeljana qalet li s'issa nqatlu sitt Izraeljani, inkluż tifel. Bżonn ta' soluzzjoni politika Il-Ministru qal li qed inkun f'kuntatt kemm ma' nies li jgħixu fl-Iżrael u qed ikollhom iħallu djarhom u jidħlu għall-kenn mir-rockets sparati minn Gaza u kemm ma' Palestinjani li qed jaħarbu għall-kenn kif jistgħu mill-attakki mill-ajruplani tal-gwerra. Qal ukoll li jinsab f'kuntatt ma' Ministri ta' pajjiżi li qed jaħdmu biex jieqaf il-ġlied ta' bħalissa. "Il-vjolenza u l-kunflitt fl-inħawi jintemmu biss meta jkun hemm soluzzjoni politika, tintemm l-okkupazzjoni u skont ir-riżoluzzjonijiet tal-Ġnus Magħquda ikun hemm żewġ stati ħdejn xulxin b'Ġerusalemm il-belt kapitali taż-żewġ stati," sostna Bartolo. Il-Gvern Malti b'appell biex jitnaqqsu t-tensjonijiet fil-Lvant Nofsani "Ma nistgħux nibqgħu siekta quddiem din l-inġustizzja" Għada, l-14 ta' Mejju, l-Moviment Graffitti se jorganizza konferenza tal-aħbarijiet b'turija ta' solidarjetà mal-poplu Palestinjan. Il-konferenza tal-aħbarijiet se ssir fis-4:00 pm fl-Ambaxxata tal-istat Palestinjan, fis-Swieqi. L-NGO qalet li tħoss li ma tistax tibqa siekta quddiem l-inġustizzja li għaddej minnha l-poplu Palestinjan.